**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO**

**DĖL KLAIPĖDOS MIESTO SAVIVALDYBĖS TARYBOS 2015 M. LAPKRIČIO 26 D. SPRENDIMO NR. T2-306 „DĖL VIEŠOSIOS ĮSTAIGOS KLAIPĖDOS EKONOMINĖS PLĖTROS AGENTŪROS TEIKIAMŲ KŪRYBINIO INKUBATORIAUS KULTŪROS FABRIKO PASLAUGŲ ĮKAINIŲ PATVIRTINIMO“ PRIPAŽINIMO NETEKUSIU GALIOS**

1. **Sprendimo projekto esmė, tikslai ir uždaviniai.**

Šiuo metu galioja Klaipėdos miesto savivaldybės (toliau – Savivaldybė) tarybos 2015 m. lapkričio 26 d. sprendimu Nr. T2-306 „Dėl viešosios įstaigos Klaipėdos ekonominės plėtros agentūros teikiamų Kūrybinio inkubatoriaus Kultūros fabriko paslaugų įkainių patvirtinimo“ patvirtinti kūrybinio inkubatoriaus „Kultūros fabrikas“ (toliau – KUFA) paslaugų įkainiai.

Šio sprendimo projekto tikslas – panaikinti viešosios įstaigos „Klaipėda ID“ (ankstesnis pavadinimas Klaipėdos ekonominės plėtros agentūra) teikiamų KUFA paslaugų įkainius, nes tos paslaugos nėra priskirtinos viešosioms paslaugoms. Toks sprendimas suvienodintų visų Savivaldybės kontroliuojamų viešųjų įstaigų teikiamų atlygintinų paslaugų, kurios nėra priskiriamos viešosioms paslaugoms, kainų (tarifų) ar jų nustatymo taisyklių nustatymą. Analogiški šio sprendimo projekto argumentai buvo išdėstyti ir Klaipėdos miesto savivaldybės tarybos 2019 m. kovo 29 d. sprendimo projekto Nr. T1-92 „Dėl Klaipėdos miesto savivaldybės tarybos 2013 m. gegužės 30 d. sprendimo Nr. T2-128 „Dėl viešosios įstaigos Klaipėdos turizmo ir kultūros informacijos centro (toliau – KTIC) teikiamų kempingo ir kitų paslaugų įkainių“ pripažinimo netekusiu galios“ aiškinamajame rašte, kurio pagrindu Klaipėdos miesto savivaldybės taryba 2019 m. balandžio 12 d. sprendimu Nr. T2-85 „Dėl Klaipėdos miesto savivaldybės tarybos 2013 m. gegužės 30 d. sprendimo Nr. T2-128 „Dėl viešosios įstaigos Klaipėdos turizmo ir kultūros informacijos centro teikiamų kempingo ir kitų paslaugų įkainių“ buvo panaikintos KTIC teikiamų atlygintinų paslaugų, kurios nėra viešosios paslaugos, kainos (tarifai) bei atitinkamomis nuostatomis papildytas Viešųjų paslaugų, kurias teikia Klaipėdos miesto savivaldybės kontroliuojamos įmonės ir įstaigos, kainų (tarifų) projektų parengimo, pateikimo, svarstymo ir tvirtinimo tvarkos aprašą (toliau – Aprašas), patvirtintą Klaipėdos miesto savivaldybės administracijos direktoriaus 2018 m. sausio 16 d. įsakymu Nr. AD1-123 „Dėl Viešųjų paslaugų, kurias teikia Klaipėdos miesto savivaldybės kontroliuojamos įmonės ir įstaigos, kainų (tarifų) projektų parengimo, pateikimo, svarstymo ir tvirtinimo tvarkos aprašo patvirtinimo“.

Siekiant atliepti kultūros bendruomenės atstovų, kurie yra KUFA nuolatiniai rezidentai, abejones dėl galimai pablogėsiančios jų finansinės padėties ir įvertinus KUFA, kaip viešosios įstaigos, kuri nėra subsidijuojama ar dotuojama iš Savivaldybės biudžeto lėšų, veiklos ekonominius aspektus šiuo sprendimu taip pat siekiama įpareigoti Savivaldybės administracijos direktorių per 60 k. d. po šio sprendimo įsigaliojimo dienos balsuojant ar suteikiant įgaliojimą balsuoti Savivaldybės kontroliuojamos viešosios įstaigos „Klaipėda ID“ (toliau – KID) visuotinio dalininkų susirinkimo darbotvarkės klausimu dėl KID teikiamų KUFA atlygintinų paslaugų, kurios nėra priskirtinos viešosioms paslaugoms, kainų (tarifų) nustatyti, kad KID turi vadovautis Aprašu, patvirtintu Klaipėdos miesto savivaldybės administracijos direktoriaus 2019 m. balandžio 19 d. įsakymu Nr. AD1 674 „Dėl Klaipėdos miesto savivaldybės administracijos direktoriaus 2018 m. sausio 16 d. įsakymo Nr. AD1-123 „Dėl viešųjų paslaugų, kurias teikia Klaipėdos miesto savivaldybės kontroliuojamos įmonės ir įstaigos, kainų (tarifų) projektų parengimo, pateikimo, svarstymo ir tvirtinimo tvarkos aprašo patvirtinimo“ pakeitimo“ ir šiomis papildomomis nuostatomis:

1. sprendimas keisti KUFA teikiamų Paslaugų kainų (tarifų) dydžius rezidentams turi būti pagrįstas objektyviais veiksniais, darančiais įtaką KUFA patiriamoms sąnaudoms, ir įvertintas visų KUFA teikiamų paslaugų atžvilgiu;
2. apie sprendimą keisti KUFA teikiamų Paslaugų kainų (tarifų) dydžius turi būti paskelbta viešai ir informuoti visi KUFA rezidentai prieš 60 k. d. iki tokio sprendimo priėmimo dienos;
3. KUFA nuolatiniams rezidentams teikiamų Paslaugų kainodarai turi būti taikomas ekonomiškai pagrįstas savikainos kriterijus, t. y. praėjusių ir einamųjų metų materialinių ir joms prilygintų faktinių sąnaudų, proporcingai tenkančių šių rezidentų naudojamai KUFA erdvei, savikainos skaičiavimo principas, neįskaitant darbo užmokesčio sąnaudų ir pelno normos;
4. KUFA nuolatiniams rezidentams teikiamų Paslaugų kainos (tarifai) gali būti diferencijuojami, atsižvelgiant į tokių Paslaugų teikimo savikainos ypatumus, rinkos ir kitus svarbius veiksnius.
5. KUFA nuolatiniams scenos meno sričių rezidentams suteikti pirmumo teisę naudotis KUFA pastato 2-ojo aukšto studijomis.

Siūloma, kad šis sprendimas esamiems KUFA rezidentams įsigaliotų 2020 m. sausio 1 d., o naujiems KUFA rezidentams – po 60 k. d. nuo šio sprendimo įsigaliojimo dienos.

**2. Projekto rengimo priežastys ir kuo remiantis parengtas sprendimo projektas.**

Šio sprendimo projektas parengtas atlikus sisteminę teisinių dokumentų analizę:

1. Lietuvos Respublikos vietos savivaldos įstatymo 8 straipsnio 1 dalis numato, kad Savivaldybė yra atsakinga už viešųjų paslaugų teikimą gyventojams. Šiuo požiūriu KUFA neteikia jokių paslaugų gyventojams, nes savo veikloje vadovaujasi VP2-2.2-ŪM-02-V priemonės „Asistentas-2“ projektų finansavimo sąlygų aprašu, patvirtintu Lietuvos Respublikos ūkio ministro `2009 m. spalio 8 d. įsakymu Nr. 4-485 „Dėl VP2-2.2-ŪM-02-V priemonės „Asistentas-2“ projektų finansavimo sąlygų aprašo patvirtinimo. Vadovaujantis šiuo aprašu KUFA teikia paslaugas kūrybiniams verslams ir jauniesiems menininkams, kurie pagal šį aprašą, apibrėžiami kaip meno kūrinius kuriantys, taip pat juos meniškai atliekantys, interpretuojantys ir taip jiems suteikiantys naują meninę vertę fiziniai asmenys iki 35 metų ir (arba) absolventai, baigę atitinkamos meno disciplinos mokslus ne anksčiau kaip prieš 5 metus, kurie įstatymų nustatyta tvarka verčiasi ūkine komercine veikla, arba tokių asmenų įsteigti juridiniai asmenys, vykdantis ūkinę komercinę veiklą. Atsižvelgiant į tai, jaunieji menininkai yra priskirtini Smulkaus ir vidutinio verslo subjektams ir Savivaldybė nėra atsakinga už KUFA teikiamų paslaugų teikimą jiems. To paties aprašo 7 punkte nurodoma, kad viešosios meno inkubatoriaus infrastruktūros objekte inkubuojamiems smulkiojo ir vidutinio verslo subjektams (toliau - SVV), turi būti suteikta galimybė lengvatinėmis sąlygomis naudotis sukurta infrastruktūra (žemesne nei rinkos, bet ne mažesne nei patalpų išlaidymo savikaina). Atsižvelgiant į tai buvo suformuotos papildomos nuostatos (žr. aiškinamojo rašto 1 punktą);
2. Lietuvos Respublikos Viešojo administravimo įstatymo 2 straipsnio 18 punktas apibrėžia, kad viešoji paslauga yra valstybės ar savivaldybių kontroliuojamų juridinių asmenų veikla teikiant asmenims socialines, švietimo, mokslo, kultūros, sporto ir kitas įstatymų numatytas paslaugas. Šiuo požiūriu KUFA neteikia įstatyme išvardintų viešųjų paslaugų asmenims;
3. Lietuvos Respublikos vietos savivaldos įstatymo 16 straipsnio 2 dalies 37 punktas numato, kad išimtinei savivaldybės tarybos kompetencija yra kainų ir tarifų už savivaldybės valdomų įmonių, biudžetinių ir viešųjų įstaigų (kurių savininkė yra savivaldybė) teikiamas atlygintinas paslaugas. Atsižvelgiant į 1) punktą ir teismų praktiką, šiame punkte kalbama tik apie atlygintinas viešąsias paslaugas. Šiuo požiūriu KUFA neteikia viešųjų paslaugų gyventojams ar asmenims, kaip jau įvardinama 1) ir 2) punktuose;

Atsižvelgiant į pateiktą teisinių dokumentų analizę bei teismų (vienas iš jų: Klaipėdos apygardos teismo Civilinių bylų skyriaus 2014 m. liepos 4 d. nutartis civilinėje byloje Nr. 2A-905-123/2014, šaltinis: (<https://www.infolex.lt/tp/833996#pa4)>), kurie sistemiškai įvertino Lietuvos Respublikos vietos savivaldos įstatymo 8 straipsnį, 16 straipsnio 2 dalies 37 punktą, Lietuvos Respublikos viešojo administravimo įstatymo 2 straipsnio 18 dalį, Lietuvos Respublikos kainų įstatymo 2, 3 straipsnius, Lietuvos Respublikos Vyriausybės 1994-02-03 nutarimu Nr. 77 patvirtintos Kainų ir tarifų reguliavimo tvarkos 13.2 punktą, taip pat šios tvarkos 2 priedą, CK 2.36 straipsnio 1 dalį, praktiką darytina išvada, kad Savivaldybės taryba privalo nustatyti (reguliuoti) atlygintinų viešųjų paslaugų gyventojams bei paslaugų, finansuojamų iš savivaldybės biudžeto kainas bei tarifus. Tačiau, kai kuriais atvejais Savivaldybės kontroliuojamos įmonės teikia ne tik viešąsias atlygintinas paslaugas gyventojams, bet ir paslaugas, kurios pagal savo pobūdį, jas gaunantį subjektą nėra priskirtinos viešosioms paslaugoms.

Apibendrinant darytina išvada, kad KUFA viešųjų paslaugų 2) punkte įvardintose srityse asmenims neteikia, todėl jos teikiamos paslaugos nėra priskirtinos viešosioms paslaugoms ir jų kainos (tarifai) nėra nustatomi Savivaldybės taryboje.

Tačiau, Lietuvos Respublikos viešųjų įstaigų įstatymo 10 straipsnio 1 dalies 3 punkte nurodyta, kad viešosios įstaigos visuotinio dalininkų susirinkimo kompetencijai priskiriamas paslaugų, darbų bei produkcijos kainų ir tarifų ar jų nustatymo taisyklių nustatymas. Klaipėdos miesto savivaldybės tarybos 2008 m. balandžio 3 d. sprendimu Nr. T2-106 „Dėl savivaldybės turtinių ir neturtinių teisių įgyvendinimo viešosiose įstaigose“ Klaipėdos miesto savivaldybės, kaip viešųjų įstaigų dalininkės (savininkės) turtinių ir neturtinių teisių įgyvendinimas pavestas Klaipėdos miesto savivaldybės administracijos direktoriui. Ir tik vadovaudamasis Savivaldybės tarybos sprendimais dėl konkrečios viešosios įstaigos jis gali suteikti įgaliojimus balsuoti už viešųjų įstaigų paslaugų, darbų bei produkcijos kainų ir tarifų ar jų nustatymo taisyklių nustatymą. Šiuo požiūriu Savivaldybės taryba nenustato KUFA paslaugų, kurios nėra priskirtinos viešosios paslaugoms, kainų (tarifų), kaip jau buvo aptarta 3) punkte, tačiau suformuoja papildomas nuostatas (žr. aiškinamojo rašto 1 punktą), kuriomis turi vadovautis Savivaldybės administracijos direktorius balsuodamas KID visuotiniame dalininkų susirinkime.

*Sprendimo projekto aptarimas su KUFA nuolatiniais rezidentais ir visuomenės informavimas*

KUFA teikiamų paslaugų kainų (tarifų) keitimo procesas buvo pradėtas dar 2018 metų kovo mėn. ir apie planuojamus kainų (tarifų) pokyčius žodžiu buvo informuoti visi tuometiniai rezidentai su KUFA pasirašę sutartis.

2019 metų pradžioje Savivaldybės tarybai buvo teikiami 2 analogiški sprendimo projektai, kurių esmė buvo suvienodinti visų Savivaldybės kontroliuojamų viešųjų įstaigų teikiamų atlygintinų paslaugų, kurios nėra priskiriamos viešosioms paslaugoms, kainų (tarifų) ar jų nustatymo taisyklių nustatymą. Savivaldybės taryba sprendimą dėl KTIC teikiamų paslaugų kainų (tarifų) priėmė, o dėl KID nesvarstė, nurodydami, kad projektas nebuvo aptartas su KUFA rezidentais ir kultūros bendruomene. Atsižvelgiant į šią pastabą 2019 m. balandžio mėn. KUFA ir Savivaldybės administracijos patalpose buvo organizuoti susitikimai su meno sričių (kino ir scenos menų) KUFA rezidentais.

Atkreiptinas dėmesys, kad šio klausimo aptarimui taip pat inicijuotas jungtinis susitikimas su esamais ir potencialiais KUFA rezidentų bendruomenės atstovais bei naujos sudėties Savivaldybės tarybos nariais. 2019-04-25 16.00 val. KUFA patalpose vykęs susitikimas buvo plačiai anonsuotas – išsiųsti pranešimai spaudai, o dalyviai prašomi registruotis iš anksto. Išplėstiniame susitikime dalyvavo 8 Savivaldybės tarybos nariai, KUFA administracijos atstovai ir 15 KUFA rezidentų bendruomenės narių. Susitikimo metu buvo organizuota ekskursija po KUFA erdves, susipažinta su rezidentais ir pristatyti KUFA veiklos rezultatai, problemos ir efektyvios kainodaros taikymo būtinybė. Diskusijos metu pasisakė KUFA bendruomenės nariai, kurie suformulavo šias pagrindines įžvalgas:

- KUFA teikiamų paslaugų siūlomos naujos kainos už erdvių naudojimąsi nėra didelės, tačiau menininkams bet koks staigus kainų kilimas yra be galo skausmingas, todėl apie tai reiktų informuoti iš anksto;

- esant politiniam sprendimui dėl KUFA patalpų nuomos išlaidų meno rezidentams dalinio finansavimo iš Savivaldybės biudžeto lėšų, turėtų būti rasta teisinė galimybė tai padaryti (kaip pavyzdys per kultūros rėmimo programas), nes KID KUFA patalpų išlaikymui iš Savivaldybės biudžeto negauna jokio tiesioginio finansavimo;

- Savivaldybės teisės aktuose turėtų būti įtvirtinti pagrindiniai KUFA teikiamų paslaugų rezidentams kainodaros sudarymo ir viešinimo principai, kurie įpareigotų KID užtikrinti lengvatinių kainų lygį ir išankstinį rezidentų informavimą.

**4. Kokių rezultatų laukiama.**

Savivaldybės tarybai panaikinus viešosios įstaigos „Klaipėda ID“ KUFA teikiamų paslaugų, kurios nėra priskirtinos viešosioms paslaugoms, įkainius ir įpareigojus Savivaldybės administracijos direktorių vadovautis naujuoju Aprašu bei papildomomis nuostatomis:

* būtų galimybė operatyviai taikyti lankstesnes, paklausesnes ir daugiau į rinkos situaciją orientuotas KUFA teikiamų paslaugų kainas (tarifus), kurios leistų ne tik užtikrinti viešosios įstaigos „Klaipėda ID“ 2019-2021 metų strateginio veiklos plano tikslų tinkamą vykdymą ir efektyvesnius veiklos rezultatus, bet ir atlieptų kultūros bendruomenės išsakytus lūkesčius;
* viešosios įstaigos „Klaipėda ID“ subalansuotų savo KUFA teikiamų paslaugų kainodaros politiką, kuri būtų nustatyta vadovaujantis papildomomis nuostatomis ir pagrįsta teikiamų paslaugų savikainos ir rinkos kainos ribomis.

**5. Sprendimo projekto rengimo metu gauti specialistų vertinimai.**

Nėra.

**6. Galimos teigiamos ar neigiamos sprendimo priėmimo pasekmės.**

Teigiamos pasekmės:

* būtų suvienodintos visų Savivaldybės kontroliuojamų viešųjų įstaigų teikiamų atlygintinų paslaugų, kurios nėra priskiriamos viešosioms paslaugoms, kainų (tarifų) nustatymo taisyklės;
* KUFA teikiamų paslaugų kainų (tarifų) nustatymo reglamentavimas atitiktų teisės aktus,
* nauji kainodaros sprendimai panaikintų iki šiol galiojančią pirminę - sudėtingą KUFA teikiamų paslaugų kainodaros sistemą (vietoje keturių klientų kategorijų naujoje kainodaroje planuojamos siūlyti tik 2 kategorijos), pagal kurią KUFA sunku administruoti pinigų srautus ir vykdyti tikslingą rinkodaros kampaniją. Pakeitus kainodarą būtų aiškiau išgryninti rezidento statusą turintys ir neturintys KUFA paslaugų gavėjai;
* tikėtina, kad KUFA turėdama lanksčią nerezidentinių kainų nustatymo politiką, padidins erdvių užimtumą, suteiktų paslaugų apimtis bei pajamas, tuo pačiu pasiekdama efektyvesnius veiklos rezultatus ir ateityje dėka to galės taikyti patrauklesnes paslaugų kainas meno rezidentams;

Neigiamos pasekmės:

* KUFA ir toliau bus priversta paslaugas rezidentams teikti žemiau paslaugų savikainos lygio, kas neleis užtikrinti KID, kaip viešojo subjekto, efektyvią veiklą;
* tikėtina, kad KUFA neturėdama lanksčios nerezidentinių kainų nustatymo politikos ir dirbdama konkurencingomis rinkos sąlygomis (šiuo metu Klaipėdoje veikia dar 3 panašios paskirties objektai) sumažins erdvių užimtumą, o tuo pačiu ir įstaigos veiklos efektyvumą.

Tarptautinių ryšių ir ekonominės plėtros Jurgita Činauskaitė

skyriaus vedėja